### Resumé

DK2020 klimaplan fra december 2020 skal revideres hvert fjerde år, og et forslag til revideret klimaplan for [adresse] 2025-2050 fremlægges til godkendelse.

Forslag til klimaplanen 2025-2050 sendes i offentlig høring inden endelig vedtagelse.

### Sagsfremstilling

Forslag til Klimaplan 2025-2050 for Vejle Kommune (bilag 1), der fremlægges til godkendelse, er en revision af DK2020 klimaplan fra december 2020. Mål, tilgang og indsatsområder tager udgangspunkt i DK2020 klimaplanen og indarbejder handlinger, erfaringer og viden fra perioden 2021-2024. Forslaget er derfor en opdateret udgave af en velkendt plan.

Klima-, Natur- og Miljøudvalget har på møde den 31. marts 2025, pkt. 61 drøftet en første udgave af forslag til revideret klimaplan. På baggrund af udvalgets drøftelser er der indarbejdet en række kommentarer i et nyt forslag, der nu forelægges. Sagens bilag 5 – ”Bilag 1 – Mål og tiltag 2025-2050” er tilsvarende gennemarbejdet på baggrund af udvalgets drøftelser den 31. marts.

Klima-, Natur- og Miljøudvalget er på møde 13. januar 2025, pkt. 5, præsenteret for baggrunden og rammerne for den nye klimaplan, og dette er desuden beskrevet i et baggrundsnotat (bilag 2).

Forslaget bygger, ligesom forrige plan, på et rammeværktøj udarbejdet af det globale bynetværk C40. Rammeværktøjet hedder nu Cities Climate Transition Framework, CCTF. [adresse] besvarelse af rammeværktøjet er vedlagt sagen (bilag 3).

De nye konkrete klimamål og indsatser tager udgangspunkt i et klimaregnskab data fra 2022, der er nyeste tilgængelige tal, og et tiltagskatalog (bilag 4) med beregninger af konkrete indsatsers reduktionspotentialer i tons CO2e.

Medarbejdere i kommunens klimanetværk har drøftet muligheder, mål og tiltag til det nye forslag og klimaplanen favner derfor så vidt muligt kommunens forvaltninger.

Der er udarbejdet et bilag til klimaplanen: Mål og tiltag (sagens bilag 5), der beskriver forslag til, hvilke tiltag der kan sættes i værk for at nå klimaplanens mål og delmål. Flere fagudvalg har egne klimahandlingsplaner og Grøn Kommune er klimahandlingsplan for Vejle Kommune som virksomhed. Det er disse klimahandlingsplaner, og kommende revisioner af dem, der udmønter de konkrete handlinger, der skal til, for at opfylde klimaplanens mål.

I efteråret 2024 har der i regi af Udvalget for Lokalsamfund & Nærdemokrati været afholdt en borgersamling, hvor deltagerne er kommet med input til, hvordan fællesskaber kan lave klimahandling. Indsatser og målsætninger i den nye klimaplan understøtter disse anbefalinger.

I 2023 og 2024 har klima været drøftet på [adresse] klimadag, og de input det er kommet der, er taget i betragtning i denne klimaplan.

Referencegruppen, bestående af Økonomiudvalget, Klima-, Natur- og Miljøudvalget og øvrige gruppeformænd har på møde 11. november 2024 ønsket at holde fast i det overordnede mål om 70% CO2-reduktion i 2030 ift. 1990, og at følge regeringens målsætninger om 100% CO2-reduktion i 2045 og 110% CO2-reduktion i 2050.

Med udgangspunkt i beskrevne tiltag kan Vejle Kommune, med en ambitiøs indsats, nå ovenstående mål for reduktion af klimagasser i 2030 og 2045, og det er realistisk at nå mål i 2035 og 2040 på hhv. 80% i 2035 og 90% i 2040.

Der opstilles, ligesom i DK2020 klimaplanen mål for de store udledninger på energi, landbrug og transport:

|  |  |
| --- | --- |
| Emne | Mål i ny klimaplan 2025 |
| Energi | 2030: Der produceres lokal, grøn strøm svarende til 100% af elforbruget i Vejle Kommune, og mindst 40 % kommer fra vindmøller. |
| 2050: Der produceres lokal, grøn strøm svarende til 37% af elforbruget i Vejle Kommune, og mindst 10 % kommer fra vindmøller.  Andelen af lokalt produceret strøm vil i 2050 være væsentligt mindre end i 2030, fordi elforbruget vil være meget højere og en overvejende del af strømmen vil komme fra havvindmøller, der ikke står i Vejle Kommune. |
| 2050: 100 % af energiforbruget er baseret på grønne energikilder. |
| Landbrug | 2030: Landbrugets udledning af drivhusgasser er reduceret med 65 %. |
| 2050: Landbrugets udledning af drivhusgasser er reduceret med 80 %. |
| Transport | 2030: 30 % af personbiler er omstillet til el. |
| 2050:  95 % af biler, busser og varebiler er omstillet til el.  90 % af lastbiler er omstillet til nuludledende drivmidler. |

Klimaplanen skal, ud over at vise vejen til CO2 reduktion, også arbejde med forbrugsbaserede udledninger, som er udledninger der ikke fremgår i klimaregnskabet, men stammer fra udledninger fra varer og tjenester, der foregår uden for kommunegrænsen.

Derudover skal klimaplanen vise vejen til en klimatilpasset kommune i 2050. Der er vedtaget en Klimatilpasningsplan i 2023 som stadig er gældende, og som sammen med Risikostyringsplan og Stormflodsstrategi udgør rammerne for klimatilpasningsarbejdet i Vejle Kommune. Referencegruppen har på møde den 11. november 2024 ønsket, at der skal ses på fremtidig sikringskote for klimatilpasning samt at faserne i [adresse] skal revurderes. Dette gøres i 2026 på baggrund af nye data.

For at favne både klimaregnskabets udledninger, de forbrugsbaserede udledninger og klimatilpasningen, er klimaplanens indsatser beskrevet i otte indsatsområder. Hvert indsatsområde indeholder en række delmål.

I forhold til den tidligere klimaplan justeres indsatsområderne, så der bliver et større fokus på biodiversitet, byggeri og forbrug.

|  |  |
| --- | --- |
| Nummer | Indsatsområde i ny klimaplan 2025 |
| 1 | Energi |
| 2 | Mobilitet |
| 3 | Biodiversitet, arealer og landbrug |
| 4 | Stormflod, nedbør, hedebølge og tørke |
| 5 | Byggeri |
| 6 | Grøn borger |
| 7 | Grøn virksomhed |
| 8 | Grøn Kommune |

De ændringer, der er sket i målene fra den første klimaplan til nu, er vist i vedlagte bilag 6. De mål, der er ændret væsentligt i ordlyden, er fremhævet med rødt.

**Næste skridt**

Forslaget fremlægges til godkendelse i Klima-, Natur- & Miljøudvalget, Økonomiudvalget og Byrådet. Det godkendte forslag sendes i otte ugers offentlig høring inden endelig vedtagelse i Klima-, Natur- & Miljøudvalget, Økonomiudvalget og Byrådet. Procesplan vedlagt som bilag 7.

### Klima og resiliensvurdering

Det er klimaplanen, der sætter den overordnede ramme for alt klimaarbejdet i kommunen. Det er i denne plan, at ambitionsniveauet og de konkrete klimamål fastsættes.

Klimaplanen viser vejen mod 70% reduktion i 2030 ift. 1990 og nettonul i 2045 samt en 110% reduktion i 2050. Tilsvarende viser klimaplanen vejen til en klimatilpasset kommune i 2050. Klimatilpasningen udmøntes via klimatilpasningsplan, risikostyringsplan og stormflodsstrategi.

### Sagens videre forløb

Sagen skal behandles i Økonomiudvalget og Byrådet.

### Historik

#### Teknik- og Miljødirektøren indstiller, den 5. maj 2025, punkt 82:

**at** forslag til klimaplan 2025-2050 for Vejle Kommune godkendes, og

**at** forslag til klimaplan 2025-2050 for Vejle Kommune sendes i otte ugers offentlig høring.

#### Beslutning fra Klima-, Natur- og Miljøudvalget, den 5. maj 2025, punkt 82:

Anbefalet med få redaktionelle ændringer.

Karsten Nilsson var fraværende.

#### Beslutning fra Økonomiudvalget, den 19. maj 2025, punkt 136:

Anbefales.

Mikkel Bruun tog forbehold for sin stillingtagen til Byrådets behandling af sagen.

### Beslutning

Godkendt.

Mikkel Bruun stemte imod